WR-binnegevegte kos SA glo RWB 2023Binnegevegte en ʼn magstryd in Wêreldrugby (WR) het dié liggaam se raad se aanbeveling dat Suid-Afrika 2023 se toernooi om die Rugbywêreldbeker (RWB) aanbied glo gekelder. The Guardian (Manchester) beweer lede van die raad is bekommerd oor die mag wat die voorsitter, Bill Beaumont, die ondervoorsitter, Agustin Pichot, en die uitvoerende hoof, Brett Gosper, uitoefen, en “het die geleentheid benut om hul spiere te bult”. Frankryk se bod is op die ou end aanvaar. Die blad sê Suid-Afrika het nie eens Rugby Afrika se steun vir sy bod gekry nie. Dié het ook vir die Franse gestem. Hy sê die besluit om die toernooi aan Frankryk toe te wys, werp ʼn reuse-skaduwee oor WR en laat die liggaam “verleë en verward”, en dit is ʼn “vernietigende slag” vir Beaumont en die topbestuur. Laasgenoemde ontken dat die verwerping van die aanbeveling ʼn vernedering vir hom is. “Ek glo dit was ʼn regverdige en deursigtige proses. Lande kon van die puntetoekenning verskil, en dit was duidelik dat hulle het. ʼn Mens kan hulle nie daarvoor verkwalik nie,” het hy aan The Guardian gesê. Hy het ook te kenne gegee dat die bodproses vorentoe so te sê gewis gewysig sal word. Intussen blyk dit dat Ierland omgekrap is omdat Wallis en Skotland teen hom gestem het. BBC Sport berig die Iere het wel Engeland se steun gekry, maar Wallis het vir Suid-Afrika en Skotland vir Frankryk gestem. In teenstelling met dié verdeeldheid tussen die tuisunies, het die Sanzaar-lande, Nieu-Seeland, Australië en Argentinië, Suid-Afrika soos een man gesteun.